ລັດຖະບານຫວຽດນາມຍາມໃດກໍ່ເອົາໃຈໃສ່, ສ້າງບັນດາເງື່ອນໄຂສະດວກໃຫ້ແກ່ບັນດານັກລົງທຶນຕ່າງປະເທດ
ຮອງນາຍົກລັດຖະມົນຕີ ຈິ້ງດິ່ງຢູ້ງ ຕ້ອນຮັບ ຜູ້ອຳນວຍການໃຫຍ່ບໍລິສັດອຸດສາຫະກຳໜັກ Doosan
ນີ້ແມ່ນຄຳຢືນຢັນຂອງ ທ່ານ ຈິ້ງດິ່ງຢຸງ ຮອງນາຍົກລັດຖະມົນຕີຫວຽດນາມ ທີ່ການຕ້ອນຮັບ ທ່ານ Jung Yeon In ຜູ້ອຳນວຍການໃຫຍ່ບໍລິສັດອຸດສາຫະກຳໜັກ Doosan ຫວຽດນາມ ຈຳກັດ (Doosan Vina) ແລະ ທ່ານ ລຸ່ງໂລດ ຣັງຊິໂຢພາດ, ປະທານ ທັງເປັນ ຜູ້ອຳນວຍການຝ່າຍບໍລິຫານກຸ່ມບໍລິສັດ SCG ໄທ.
ທີ່ການຕ້ອນຮັບທ່ານ Jung Yeon In ຜູ້ອຳນວຍການໃຫຍ່ Doosan Vina, ທ່ານ ຈິ້ງດິ່ງຢຸງ ຮອງນາຍົກລັດຖະມົນຕີ ປາດຖະໜາວ່າ Doosan Vina ຈະສືບຕໍ່ເປີດກວ້າງຂອບຂະໜາດການລົງທຶນ, ເພີ່ມອັດຕາສ່ວນຜະລິດຕະພັນພາຍໃນ. ຄຽງຄູ່ກັບການຜະລິດບັນດາອຸປະກອນ, ຜະລິດຕະພັນອຸດສາຫະກຳໜັກ ຮັບໃຊ້ບັນດາໂຮງງານໄຟຟ້າພະລັງຄວາມຮ້ອນເປັນຕົ້ນ, ບໍລິສັດຄວນເອົາໃຈໃສ່, ຄົ້ນຄ້ວາພັດທະນາບັນດາຜະລິດຕິພັນອຸດສາຫະກຳສຳຮອງອື່ນ. ສ່ວນ ທ່ານ Jung Yeon In ຜູ້ອຳນວຍການໃຫຍ່ ຢືນຢັນວ່າ: Doosan Vina ຍາມໃດກໍ່ຈະໃຫ້ບຸລິມະສິດ ກ່ຽວກັບວຽກງານຮັບປະກັນຄວາມປອດໄພໃນການອອກແຮງງານ ແລະ ຮັບປະກັນສິ່ງແວດລ້ອມ ໃນວິວັດແຫ່ງການຮ່ວມມືລົງທຶນ ຢູ່ຫວຽດນາມ. ຜູ້ອຳນວຍການໃຫຍ່ Doosan Vina ໃຫ້ຄຳໝັນສັນຍາຈະປະຕິບັດບັນດາຂໍ້ຕົກລົງການຮ່ວມມື ເຊິ່ງທັງສອງຝ່າຍໄດ້ລົງນາມ ກໍ່ຄືບັນດາຂໍ້ກຳນົດຂອງ ກົດໝາຍ ຫວຽດນາມ ຢ່າງເຂັ້ມງວດ.
ທີ່ການຕ້ອນຮັບ ທ່ານ ລຸ່ງໂລດ ຣັງຊິໂຢພາດ, ປະທານ ທັງເປັນຜູ້ອຳນວຍການຝ່າຍບໍລິຫານກຸ່ມບໍລິສັດ SCG ໄທ, ທ່ານ ຈິ້ງດິ່ງຢຸງ ຮອງນາຍົກລັດຖະມົນຕີ ຕີລາຄາສູງເຈດຕະນາດີ ກໍ່ຄືບັນດາລາຍການຮ່ວມມື ລະຫວ່າງ ກຸ່ມບໍລິສັດ SCG ກັບບັນດາວິສາຫະກິດຫວຽດນາມ ໃນຂົງເຂດພະລັງງານ, ນ້ຳມັນອາຍແກັສ, ການກໍ່ສ້າງ… ໃນໄລຍະຈະມາເຖິງ, ບັນດາອົງການ ເຈົ້າໜ້າທີ່ຂອງຫວຽດນາມ ຈະສ້າງເງື່ອນໄຂດີທີ່ສຸດ ເພື່ອໃຫ້ບັນດາໂຄງການລົງທຶນ ຂອງກຸ່ມບໍລິສັດ ໄດ້ຮັບການປະຕິບັດຕາມແຜນການ, ຂັ້ນຕອນທີ່ໄດ້ວາງອອກ. ກ່ຽວກັບກຸ່ມບໍລິສັດ SCG, ທ່ານ ລຸ່ງໂລດ ຣັງຊິໂຢພາດ ຢືນຢັນວ່າ: ຈະສືບຕໍ່ຮ່ວມມື ຢ່າງແໜ້ນແຟ້ນ ກັບບັນດາອົງການ, ວິສາຫະກິດຫວຽດນາມ, ໃນການຊຸກຍູ້ຜັນຂະຫຍາຍ ບັນດາໂຄງການລົງທຶນ ທີ່ສອງຝ່າຍພວມສົ່ງເສີມ, ເປັນເອກະພາບກັນ.
(ແຫຼ່ງຄັດຈາກ VOV)